10.12.24

**המועצה לשימור אתרים לראש עיריית חולון:**

**לשנות לאלתר את ההחלטה לסגור אתרי תרבות ומורשת בעיר**

המועצה לשימור אתרים רואה בחומרה ובדאגה רבה את החלטת עיריית חולון והעומד בראשה לסגור אתרי תרבות מרכזיים בעיר, ובהם אתרי מורשת חשובים כמוזיאון והארכיון לתולדות חולון ומוזיאון חוסמסה.

כמו מאות אתרי מורשת אחרים בכל רחבי הארץ, גם אתרי חולון הם חלק חשוב בסיפור הארצישראלי של כולנו, המציג את הדרך הקשה להקמת מדינת ישראל ואת הימים המאתגרים הרבים שעברנו אחרי הקמתה על מנת לגבש את דמותה הכל כך ייחודית. סגירתם של אתרים אלה, תהווה מכה אנושה ליכולתם של הציבור בכלל ושל תושבי חולון בפרט ללמוד ולהכיר את הפרק החשוב הזה בתולדותינו.

המועצה קוראת לראש עיריית חולון לשנות לאלתר את ההחלטה ולמנוע פגיעה אנושה לא רק באתרי המורשת בעירו, אלא בסיפור הציוני כולו.